
            REPUBLIKA HRVATSKA
OPĆINSKI PREKRŠAJNI SUD U ZAGREBU
           Zagreb, Avenija Dubrovnik 8 
                                                                             	Poslovni broj: Pp-18480/2025-8
                                                                                                                                                                                                                                                                                                                                                                                                                                                                                                                                                                                                                                                                                                                                                                             
U   I M E   R E P U B L I K E   H R V A T S K E 

P R E S U D A

Općinski prekršajni sud u Zagrebu, po sutkinji Ivani Šurjak, uz sudjelovanje Ane Pavlek, kao zapisničarke, u prekršajnom postupku protiv okrivljenika Martina Ivanića, zbog prekršaja iz čl.199. st. 2. i st. 8. Zakona o sigurnosti prometa na cestama ("Narodne novine", broj 67/08, 48/10, 74/11, 80/13, 158/13, 89/14, 92/14, 64/15, 89/15, 108/17, 70/19, 42/20, 85/22, 114/22, 133/23 i 145/24), povodom optužnog prijedloga RH, Ministarstva unutarnjih poslova, Policijske uprave ličko-senjske, Postaje granične policije Korenica, Klasa: 211-07/24-5/3445, Ur.br.: 511-04-08-24-1 od 6. veljače 2024., nakon provedene glavne rasprave bez nazočnosti uredno pozvanih okrivljenika i tužitelja, 22. siječnja 2026., javno je objavio i 

p r e s u d i o   j e 

I) Temeljem čl. 183. Prekršajnog zakona ("Narodne novine", broj 107/07, 39/13, 157/13, 110/15, 70/17, 118/18 i 114/22),

Okrivljenik: Martin Ivanić, sin Antuna i Mirjane Ivanić, djev. Štokan, rođen 10.11.1992. u Karlovcu, državljanin RH, OIB: 55424249322, građevinski tehničar, oženjen, otac jednog djeteta, prekršajno kažnjavan, s prebivalištem na adresi Vladana Desnice 18, 23 000 Zadar,

k r i v   j e

što je: 
6. veljače 2024. u 00:15 sati upravljao osobnim automobilom marke "Volvo", registarske oznake i broja KA 461-IM iz smjera Vaganca prema smjeru Grabovca, smjer jug-sjever, za vrijeme dok je u krvi imao prisutnost alkohola od najmanje 1,72 g/kg, već umanjeno za 0,1 g/kg granice dopuštene pogreške mjerenja, a što je utvrđeno alkometrom marke Dräger Alkotest-7000, serijskog broja ARSC-0178 
dakle, upravljao je vozilom u prometu za vrijeme dok je u krvi imao alkohola iznad 1,50 g/kg,
čime je počinio prekršaj iz čl. 199. st. 2. i st. 8. Zakona o sigurnosti prometa na cestama,

pa mu se na temelju citiranih propisa izriče

NOVČANA KAZNA u iznosu od 1320,00 eura (tisućutristodvadeseteura) 

Temeljem čl. 40. Prekršajnog zakona, okrivljeniku se uračunava vrijeme smještaja u posebnu prostoriju do prestanka djelovanja opojnog sredstva od 6. veljače 2024. u 1:30 sati do 6. veljače 2024. u 12:30 sati kada je pušten na slobodu kao 1 (jedan) dana zatvora tako da se izjednačava 1 (jedan) dana zatvora sa 39,82 eura novčane kazne, pa okrivljenik ima za platiti 1.280,18 eura (tisućudvjestoosamdeseteuraiosamnaestcenti).

Temeljem čl. 33. st. 11. Prekršajnog zakona, okrivljenik je obvezan platiti novčanu kaznu u korist Državnog proračuna na račun naveden u priloženom predlošku uplatnice, u roku od 1 (jedan) mjesec po pravomoćnosti ove presude, a u protivnom postupit će se prema odredbi čl. 34. Prekršajnog zakona.

Ukoliko okrivljenik u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini uplaćena temeljem čl. 183. st. 2. u vezi s čl. 152. st. 3. Prekršajnog zakona.   

II) Temeljem čl. 58. st. 1. Prekršajnog zakona prema okrivljeniku se izriče zaštitna mjera zabrane upravljanja motornim vozilom «B» kategorije u trajanju od 3 (tri) mjeseca. Temeljem čl. 130. st. 9. Prekršajnog zakona vrijeme trajanja mjere opreza zabrane upravljanja motornim vozilima B kategorije uračunat će se u vrijeme trajanja izrečene zaštitne mjere. Zaštitna mjera počinje teći danom izvršnosti presude.
Temeljem čl. 58. st. 2. Prekršajnog zakona izrečena zaštitna mjera počinje teći od izvršnosti presude.

	III)  Temeljem čl. 139. st. 3. u vezi s čl. 138. st. 3. Prekršajnog zakona, okrivljenik je obvezan naknaditi troškove prekršajnog postupka u paušalnom iznosu od 50,00 eura (pedeset eura), u korist Državnog proračuna na račun naveden u priloženom predlošku uplatnice, u roku od 1 (jedan) mjesec po pravomoćnosti ove presude, a u protivnom troškovi će se naplatiti prisilno, temeljem čl. 152. Prekršajnog zakona.


Obrazloženje


  1. RH, Ministarstvo unutarnjih poslova, Policijska uprava ličko - senjska, Postaja granične policije Korenica, pod oznakom: Klasa: 211-07/24-5/3445, Ur.br.: 511-04-08-24-1 od 6. veljače 2024. podnijela optužni prijedlog protiv okrivljenika, radi djela prekršaja činjenično i pravno opisanog u izreci ove presude. 
2. Okrivljenik je iznoseći obranu u pisanom podnesku u cijelosti priznao počinjenje prekršaja navodeći da izražava iskreno žaljenje i kajanje zbog svog postupanja. Svjestan je da je tog dana napravio ozbiljnu pogrešku i da je svojim ponašanjem ugrozio sigurnost u prometu, što u potpunosti prihvaća kao vlastitu odgovornost. Navodi da je od predmetnog događaja proteklo gotovo dvije godine, te je izvukao ozbiljnu pouku, te da može sa sigurnošću reći da se ovakvo ponašanje nikada nije ponovilo, niti će se ponoviti. Napominje da je obiteljski čovjek, otac bebe od 5 mjeseci, te je zaposlen i svojim radom uzdržava suprugu i dijete. Izricanje visoke novčane kazne bi za njega predstavljalo znatno opterećenje. Moli sud da uvaži njegovo priznanje, iskreno kajanje, protek vremena od događaja i činjenicu da se radi o izoliranom slučaju, kao i njegove obiteljske i životne okolnosti, te da mu se izrekne blaža novčana kazna.


3. U dokaznom postupku sud je pročitao obavijest počinitelju prekršaja, po čl. 109.a st. 1. Prekršajnog zakona, str. 4 – 5 spisa, pročitao je zapisnik o ispitivanju prisutnosti alkohola, serijski broj: 1045019941, str. 6 spisa, pročitao je zapisnik o ispitivanju osumnjičenika, str. 7 – 9 spisa, pročitao je službenu zabilješku od 6. veljače 2024., str. 10 spisa, pročitao je naredbu o određivanju mjere opreza, str. 11 spisa,  pročitao je naredbu o smještanju u posebnu prostoriju do prestanka djelovanja opojnog sredstva, str. 12 – 13 spisa, pročitao je troškovnik od 6. veljače 2025., str. 14 spisa, te je pročitao izvješće o ispitivanju alkotesta  br. 0593/23, str. 15 spisa.
4. Potom je sud utvrdio da je priznanje okrivljenika sukladno provedenim dokazima, pa je temeljem čl.171.a Prekršajnog zakona odlučio ne provoditi druge dokaze osim provjere prekršajne evidencije okrivljenika putem e-spisa, kroz evidencije RH, Ministarstva pravosuđa, uprave i digitalne transformacije.
5. Iz prekršajne evidencije okrivljenika sud je utvrdio da je okrivljenik ranije osuđivan odlukom Postaje prometne policije Zadar broj: 211-07/22-4/87654 od 29. prosinca 2022., pravomoćno 24. srpnja 2024., zbog prekršaja iz čl. 229. st. 7. Zakona o sigurnosti prometa na cestama, odlukom Općinskog suda u Karlovcu broj: PpP-2552/2020 od 23. studenog 2023., pravomoćno 21. veljače 2024. zbog prekršaja iz čl. 199. st. 8. Zakona o sigurnosti prometa na cestama, te odlukom Općinskog suda u Zadru broj: Pp-5354/2024 od 28. listopada 2024., pravomoćno 14. prosinca 2024. zbog prekršaja iz čl. 289. st. 4. Zakona o sigurnosti prometa na cestama.
6. Nakon provedene glavne rasprave, na temelju obrane okrivljenika koji je u cijelosti priznao počinjenje prekršaja i analizom provedenih dokaza, sud je u ponašanju okrivljenika utvrdio sva bitna obilježja predmetnog prekršaja budući da je nesporno da je okrivljenik predmetne prilike upravljao vozilom u prometu za vrijeme dok je u krvi imao prisutnost alkohola od najmanje 1,72 g/kg.
7. Slijedom navedenog, sud je okrivljenika proglasio krivim te mu za počinjeni prekršaj izrekao novčanu kaznu primjerenu načinu i težini počinjenog prekršaja, stupnju odgovornosti okrivljenika, kao i svim okolnostima iz čl. 36. st. 2. Prekršajnog zakona. Od olakotnih okolnosti sud je kod donošenja odluke imao u vidu okolnost da predmetne prilike nisu nastale štetne posljedice, te ponašanje okrivljenika nakon počinjenog prekršaja, odnosno priznanje prekršaja i prihvaćanje odgovornosti, dok je kao otegotno sud imao u vidu ranije ponašanje okrivljenika, odnosno ponavljanje istovrsnih i drugih prometnih prekršaja. Imajući u vidu sve navedene okolnosti, sud je okrivljeniku izrekao minimalno propisanu novčanu kaznu kojom će  biti postignuta svrha kažnjavanja. Naime, novčana kazna zapriječena je zakonom u rasponu od 1.320,00 eura do 2.650,00 eura za prekršaj iz čl. 199. st. 2. i st. 8. Zakona o sigurnosti prometa na cestama, te sud smatra da će tako izrečenom novčanom kaznom biti postignuta svrha prekršajnog postupka, odnosno generalna i specijalna prevencija. U konkretnom slučaju nisu ispunjeni zakonom propisani uvjeti za primjenu instituta izvanrednog ublažavanja novčane kazne, kako to u obrani predlaže okrivljenik.
8. Temeljem u izreci citiranih propisa, okrivljeniku je izrečena zaštitna mjera zabrane upravljanja motornim vozilima «B» kategorije u trajanju od 3 mjeseca, budući Sud smatra, obzirom da se radi o jednom od najtežih prometnih prekršaja kojim se izravnom namjerom ugrožavaju životi i zdravlje, te imovina drugih sudionika u prometu, da će primjena ove mjere u navedenom trajanju spriječiti okrivljenika da ponovi prekršaj, te djelovati na njega da se ubuduće kloni činjenja prekršaja.
9. Vrijeme za koje je okrivljenik smješten u posebnu prostoriju do prestanka djelovanja opojnog sredstva ima se uračunati kao jedan dan zatvora u novčanu kaznu, kao i vrijeme trajanja mjere opreza zabrane upravljanja motornim vozilima B kategorije koje se treba uračunati u vrijeme trajanja izrečene zaštitne mjere zabrane upravljanja po ovoj presudi.
[bookmark: _GoBack]10. Odluka o troškovima prekršajnog postupka temelji se na citiranim zakonskim odredbama, a visina paušala određena je prema duljini i složenosti postupka, te imovnom stanju okrivljenika, u skladu s Rješenjem o određivanju paušalnog iznosa za troškove prekršajnog postupka ("Narodne novine", broj 18/13) kojim je paušalni iznos  određen u rasponu od 100,00 do 5.000,00 kn, odnosno nakon 1. siječnja 2023. u rasponu od 13,27 do 663,61 euro.

U Zagrebu 22. siječnja 2026.

  Zapisničarka 							                      Sutkinja
Ana Pavlek						  	                   	   Ivana Šurjak
  
Uputa o pravnom lijeku:
Protiv  presude dopuštena je žalba u roku od 8 (osam) dana od dana primitka presude. Žalba se podnosi Općinskom prekršajnom sudu u Zagrebu, na adresu Avenija Dubrovnik 8, u dva istovjetna primjerka, a o žalbi odlučuje nadležni sud. Okrivljenik ima pravo žaliti se samo na odluku o prekršajnopravnim sankcijama, troškovima postupka, oduzimanju imovinske koristi i oduzimanju predmeta. 


Presuda se dostavlja: 
1. okrivljenik: Martin Ivanić, Vladana Desnice 18, 23 000 Zadar
2. tužitelju: RH, Ministarstvo unutarnjih poslova, Policijska uprava ličko – senjska, Postaja granične policije Korenica, Ulica Pere Šnjarića 5, Korenica
3. pismohrana-ovdje 

